El Biblioparc visitarà la Plaça Ovidi Montllor, el divendres 4 de novembre
2025-07-24

Després de l’èxit de la sessió celebrada a l’octubre, l’equip de Biblioteques Municipals, dependent de la Regidoria de Cultura i Joventut, dirigida per Javier Naharros, ha programat una nova vesprada de Biblioparc que, en aquesta ocasió, viatjarà fins al barri d’Isaac Peral.

Concretament, el divendres 4 de novembre, a partir de les 17.30 hores, donarà inici el Biblioparc amb el contacontes de marionetes anomenat ‘Niñas Lejanas’, de la companyia Rebombori Cultural. La temàtica girarà entorn de la igualtat i de la necessitat de defensar els drets fonamentals de les xiquetes i els xiquets.

El protagonista del conte és l’ocellet Filí Fulá que emprén una nova aventura: vol ser actor de cinema…com els grans protagonistes de les pel·lícules antigues! Però per a fer una pel·lícula cal conéixer molt de món i trobar els llocs adequats. Així que Filí Fulá emprendrà un viatge al voltant del planeta. Prompte coneixerà altres realitats, altres mons, altres gents entre les quals hi haurà xiquetes l’existència de les quals no és tan còmoda com la de les que viuen en el món occidental.

El Biblioparc de Burjassot té com a objectiu no sols el foment de l’hàbit lector sinó, també, acostar les Biblioteques Municipals a la ciutadania i oferir una cuidada programació cultural ja que, a més de poder prestar o retornar llibres que es tinguen tant de la Biblioteca Infantil com de la d’Adults, es pot gaudir de petits espectacles per a tota la família.